
	Κυθρέας Κάτοπτρον  
ΠΕΝΗΝΤΑ ΜΕΛΕΤΕΣ ΓΙΑ ΤΗΝ ΚΩΜΟΠΟΛΗ 
ΚΑΙ ΤΗΝ ΠΕΡΙΟΧΗ ΚΥΘΡΕΑΣ 
του μ. Χριστόδουλου Πέτσα 
στο Σπίτι της Κύπρου

Το Σπίτι της Κύπρου και το Προσφυγικό Σωματείο «Ελεύθερη Κυθρέα», με τη στήριξη του  Υφυπουργείου Πολιτισμού της Κυπριακής Δημοκρατίας, διοργανώνουν την Τετάρτη 13 Μαρτίου και ώρα 19:00, στο Σπίτι της Κύπρου (Ξενοφώντος 2Α, Σύνταγμα), την παρουσίαση του βιβλίου του μ. Χριστόδουλου Πέτσα, «Κυθρέας Κάτοπτρον  ΠΕΝΗΝΤΑ ΜΕΛΕΤΕΣ ΓΙΑ ΤΗΝ ΚΩΜΟΠΟΛΗ ΚΑΙ ΤΗΝ ΠΕΡΙΟΧΗ ΚΥΘΡΕΑΣ»  σε επιμέλεια της Ανθής Πέτσα Σαββίδου. 

Το  βιβλίο θα παρουσιάσει ο κ. Κωστής Κοκκινόφτας, ερευνητής του  Κέντρου Μελετών Ιεράς Μονής Κύκκου και για τη ζωή και το έργο του συγγραφέα  θα μιλήσει η Κυθρεώτισσα εκπαιδευτικός, κ. Μαρία Ζαβρού.
Στο πλαίσιο της εκδήλωσης θα προβληθούν  σύντομα αποσπάσματα από την  Πορεία των Κυθρεωτών προς το Οδόφραγμα της Μιας Μηλιάς (11/1986)  και από την παρουσίαση του βιβλίου στη Λευκωσία (11/2022).
Ο Χριστόδουλος Πέτσας (1915-2005) γεννήθηκε στη Χρυσίδα της Κυθρέας. Σπούδασε στο Παγκύπριο Διδασκαλείο. Υπηρέτησε την Παιδεία 39 χρόνια σε 10 συνολικά κοινότητες. Ήταν ο τελευταίος Διευθυντής του Δημοτικού Σχολείου Αγίου Ανδρονίκου Κυθρέας. Διετέλεσε Γραμματέας του Αρδευτικού Συνδέσμου «Ο Κεφαλόβρυσος Κυθρέας», Μέλος της Παγκύπριας Επιτροπής Προσφύγων, Κοινοτάρχης Αγίας Μαρίνας Κυθρέας, Πρόεδρος του Σωματείου Ελεύθερη Κυθρέα και υπεύθυνος έκδοσης του  περιοδικού του Σωματείου. Με προσπάθειές του το 1995 η Κυθρέα και η ευρύτερη περιοχή προσέφυγαν ομαδικά στο Ευρωπαϊκό Δικαστήριο Ανθρωπίνων Δικαιωμάτων με την υπ αρ. 35213/97 PETSAS ET AL v. Turkey. Η πλούσια συγγραφική παραγωγή του, καλύπτει ένα πολύ ευρύ φάσμα θεμάτων, όπως θέματα εκπαιδευτικά, φιλολογικά, ιστορικά, αλλά και θέματα της τοπικής και οικονομικής ιστορίας, ιδιαίτερα του διαμερίσματος της Κυθρέας. Πολυγραφότατος, διεκδικητικός, αγωνιστής, τιμήθηκε από διάφορους φορείς για τη συμβολή του στον αγώνα για δίκαιη λύση του Κυπριακού προβλήματος.

Σύνδεσμος παρακολούθησης: https://diavlos.grnet.gr/room/1607?eventid=15729

